ཉེ་ཆར་ཆོས་རྒྱམ་དྲུང་པ་རིན་པོ་ཆེའི་སྲས་ཤམ་བྷ་ལ་ཆོས་ཚོགས་ཀྱི་དབུ་འཛིན་ས་སྐྱོང་མི་ཕམ་རིན་པོ་ཆེ་ལའང་ཉེས་འཛུགས་དེ་ལྟ་བུ་ཞིག་བྱས་ཡོད་པ་དང་།ཆོས་ཚོགས་དེ་ནི་ནུབ་ཕྱོགས་སུ་བོད་བརྒྱུད་ནང་བསྟན་གྱི་ཆོས་ཚོགས་ཁག་གི་ནང་ནས་ཤུགས་རྐྱེན་ཆེ་ཤོས་སུ་ངོས་འཛིན་བྱེད་བཞིན་ཡོད་པ་རེད།ཁོང་རྣམ་པ་ལ་དེ་ལྟ་བུའི་ཉེས་པ་དང་ནོར་འཁྲུལ་ཡོད་མེད་གཙོ་བོ་མ་ཡིན་པར།དེའི་ཐོག་ནས་ནུབ་ཕྱོགས་སུ་བོད་བརྒྱུད་ནང་བསྟན་གྱི་ཤུགས་རྐྱེན་ལ་ཕན་གནོད་ག་རེ་ཡོང་གི་ཡོད་མེད་ཀྱི་སྐོར་ལ་བསམ་བློ་གཏོང་དགོས་པ་ཞིག་ཏུ་གྱུར་ཡོད།ལོ་སྔོན་མ་བསོད་རྒྱལ་རིན་པོ་ཆེ་ལ་ཉེས་འཛུགས་ཀྱི་གནས་ཚུལ་ནུབ་ཕྱོགས་ཀྱི་བརྒྱུད་ལམ་ཁག་ཏུ་གཅིག་རྗེས་གཉིས་མཐུད་ཀྱིས་ཐོན་ཡོང་བའི་སྐབས་སུ་ཆོས་ཚོགས་དེ་དང་འབྲེལ་བ་ཡོད་པ་དང་།འབྲེལ་བ་གང་ཡང་མེད་པའི་བོད་བརྒྱུད་ནང་བསྟན་གྱི་ཆོས་ཚོགས་ཁག་ནས་ཀྱང་ནུབ་ཕྱོགས་ཀྱི་སློབ་མ་མང་པོའི་བློ་ཁ་འགྱུར་བའི་གནས་ཚུལ་བྱུང་ཡོད་ལ།ཆོས་བརྒྱུད་ཁག་གི་ཆོས་ཚོགས་ནས་ཉིན་བཞིན་མི་སྣ་ཉུང་དུ་འགྲོ་བའི་གནས་ཚུལ་ཡང་བྱུང་ཡོད་པ་རེད།